作者:陳著
標題:寶鼎現
內容:著林仙叟，夢境炊得，才香還覺。回首渺，觚稜何處，雲與商量浮計小。矮矮屋、半弓來閒地，也著三花兩草。沸眼底、鞭風笠雨，不滿茶邊一笑。壽骨奇聳神清峭。散人裝、遊戲塵表。簾晝永、長留雅伴，吟唾寬飛瀟灑料。最好是、瑟和琴同調，眉裡相看耐老。更綠草、孫枝可意，譜得家傳較早。爭指畫額兒兒，歡祝處、荷薰吹曉。記蘭湯初試，當日風光又到。拚醵飲、任金尊倒。醉把羲娥傲。算萬事、都是空花，雪柏霜松鎮好。